b'\n_START_ARTICLE_\nBalisong\n_START_PARAGRAPH_\nBalisong (ogs\xc3\xa5 kalt batangakniv eller butterflykniv) er en type foldekniv. _NEWLINE_Kniven er velegnet \xc3\xa5 gj\xc3\xb8re triks med, grunnet sitt design og utforming. Dette kalles manipulasjon eller flipping. Folk som ut\xc3\xb8ver slik manipulasjon kalles ofte flippere. Balisonger er ofte kjent som butterflykniv, noe som kommer av at den kan se ut som en sommerfugl ved utf\xc3\xb8relsen av diverse triks.\n_START_SECTION_\nKonstruksjon\n_START_PARAGRAPH_\nKniven er designet slik at skaftet er kl\xc3\xb8vd i to p\xc3\xa5 langs slik at skaftdelene kan foldes over knivbladet. Bladet vil da v\xc3\xa6re helt dekket av skaftet, og er dermed ufarlig. (P\xc3\xa5 enkelte modeller er bladet lengre enn h\xc3\xa5ndtaket, og det vil da stikke ut en spiss selv om kniven er "lukket".) Man kan med enkelt h\xc3\xa5ndgrep f\xc3\xa5 frem bladet og lukke det igjen._NEWLINE_Konstruksjonen f\xc3\xb8rer til at kniven er den mest stabile foldekniven som finnes, n\xc3\xa5r kniven er \xc3\xa5pnet er det ingen mulighet for at den lukker seg over h\xc3\xa5nden til brukeren, slik en vanlig lommekniv vil kunne gj\xc3\xb8re._NEWLINE_Det er i hovedsak p\xc3\xa5 tre m\xc3\xa5ter h\xc3\xa5ndtakene kan konstrueres: U-konstruksjon, kanalkonstruksjon og sandwich-konstruksjon.\n_START_SECTION_\nU-konstruksjon\n_START_PARAGRAPH_\nDette er konstruksjonsmetoden som tradisjonelt sett skriver seg fra filippinske balisonger. Skaftene lages ved at en flat metallplate (oftest messing) presses til en U-formet kanal (med spisse hj\xc3\xb8rner). Deretter festes biter av tre, bein eller lignende p\xc3\xa5 de to motst\xc3\xa5ende flatsider for \xc3\xa5 danne et mer fyldig h\xc3\xa5ndtak.\n_START_SECTION_\nKanalkonstruksjon\n_START_PARAGRAPH_\nEn mer moderne konstruksjonsmetode er \xc3\xa5 frese spor i et metallstykke. Metallet best\xc3\xa5r ofte av st\xc3\xa5l, aluminium eller titan, men kan ogs\xc3\xa5 her v\xc3\xa6re messing, selv om messing ikke er s\xc3\xa5 velegnet fordi metallet er for mykt.\n_START_SECTION_\nSandwich-konstruksjon\n_START_PARAGRAPH_\nSandwich-konstruksjonen er antakeligvis den nyeste konstruksjonsm\xc3\xa5ten. H\xc3\xa5ndtaket best\xc3\xa5r her av flere deler som m\xc3\xa5 settes sammen. Det g\xc3\xa5r med \xc3\xa9n plate til hver av sidene p\xc3\xa5 h\xc3\xa5ndtaket (alts\xc3\xa5 to motst\xc3\xa5ende plater til sammen). Mellom disse m\xc3\xa5 det v\xc3\xa6re en form for stoppere som holder platene fra hverandre.\n_START_SECTION_\nL\xc3\xa5semekanismer\n_START_PARAGRAPH_\nP\xc3\xa5 ett av h\xc3\xa5ndtakene sitter det ofte en l\xc3\xa5s, en slags sl\xc3\xa5e, som gj\xc3\xb8r at h\xc3\xa5ndtakene kan festes i enten \xc3\xa5pnet eller lukket tilstand. Denne l\xc3\xa5sen kan sitte enten p\xc3\xa5 det h\xc3\xa5ndtaket som sl\xc3\xa5r mot knivseggen, eller h\xc3\xa5ndtaket som sl\xc3\xa5r mot oversiden av kniven._NEWLINE_En annen l\xc3\xa5smekanisme det er eksperimentert med, er magnetisk l\xc3\xa5s. Skaftdelene vil da bli holdt sammen av en magnet som sitter i enden. Denne mekanismen foretrekkes ikke av mange flippere fordi magneten p\xc3\xa5virker balisongens bevegelse ved triksing og manipulasjon._NEWLINE_Noen balisonger kommer uten noen form for l\xc3\xa5s.\n_START_SECTION_\nHistorie\n_START_PARAGRAPH_\nBalisongens opprinnelse er omstridt. Det har lenge v\xc3\xa6rt antatt at den ble funnet opp p\xc3\xa5 Filippinene p\xc3\xa5 starten av 1900-tallet, men det er ogs\xc3\xa5 mye som taler for at den stammer fra Europa.\n_START_SECTION_\nFilippinsk opprinnelse?\n_START_PARAGRAPH_\nMye kan tyde p\xc3\xa5 at balisongen stammer fra Filippinene. Blant annet har det v\xc3\xa6rt hevdet at balisong stammer fra en sammenskrivning av det filippinske uttrykket baling sungay, hvilket direkte oversatt betyr "brukkede horn". Balisonger ble tidligere laget av tilsk\xc3\xa5rne dyrehorn. Kniven kalles ogs\xc3\xa5 batanga eller batangas, hvilket stammer fra provinsen Batangas p\xc3\xa5 Filippinene. Balisongen sies ogs\xc3\xa5 \xc3\xa5 ha en bestemt stil, avhengig av hvilket h\xc3\xa5ndtak l\xc3\xa5sen er plassert. Er den plassert p\xc3\xa5 h\xc3\xa5ndtaket som g\xc3\xa5r mot knivseggen (hvilket er vanligst), kalles dette batangasstil, mens det kalles manilastil dersom den sitter p\xc3\xa5 det andre h\xc3\xa5ndtaket. Manila er hovedstaden p\xc3\xa5 Filippinene._NEWLINE_P\xc3\xa5 Filippinene ble kniven utviklet (i alle fall brukt) som et arbeidsredskap for fiskere. Ettersom fiskeb\xc3\xa5tene er ustabile og folk lett kan komme i ubalanse slik at ting de b\xc3\xa6rer med seg glipper, gjaldt det \xc3\xa5 forhindre at kniven utrettet skade, og at den kunne \xc3\xa5pnes sikkert med en h\xc3\xa5nd. Slik kniven ble utviklet, kunne den skarpe eggen ikke bare fullstendig dekkes av grepene, men ville ogs\xc3\xa5 v\xc3\xa6re l\xc3\xa5st der ved hjelp av en sikringsmekanisme som hindrer den i \xc3\xa5 sprette ut ved et fall eller lignende uhell. _NEWLINE_Kniven kunne ogs\xc3\xa5 benyttes som kampv\xc3\xa5pen og ble snart benyttet slik ogs\xc3\xa5 p\xc3\xa5 Filippinene, men dette er en sekund\xc3\xa6r bruk. De batangakniver som produseres for v\xc3\xa5penmarkedet har utviklet seg videre fra den opprinnelige redskapskniven. _NEWLINE_P\xc3\xa5 Filippinene er denne knivtypen forbudt dersom knivbladet overstiger en viss lengde._NEWLINE_Som v\xc3\xa5pen, s\xc3\xa6rlig for snikangrep, er kniven i virkeligheten ikke s\xc3\xa5 veldig godt egnet. Kniven m\xc3\xa5 \xc3\xa5pnes, og gir da seg lyder som den angrepne kan h\xc3\xb8re; det kan v\xc3\xa6re vanskelig \xc3\xa5 f\xc3\xa5 riktig grep med det samme. Det er mulig at knivens ry som angrepskniv ved snikangrep har mest med utformingen \xc3\xa5 gj\xc3\xb8re; en person som anskaffer seg en slik kniv, eller tilkjennegir at han har en slik, kan bli oppfattet som s\xc3\xa6rlig farlig og aggressiv. Et slikt ry kan gi status i visse milj\xc3\xb8er._NEWLINE_Knivens mest kjente navn i Norge er tatt fra provinsen Batangas noe s\xc3\xb8r for Manila p\xc3\xa5 Filippinene. Man har ment at kniven var s\xc3\xa6rlig vanlig der, og en moderne myte ville ha det til at alle mannfolk bar en slik kniv. Den norske stavem\xc3\xa5ten, uten s i provinsnavnet, kan skyldes en sammenblanding eller en annen misforst\xc3\xa5else, at man ikke visste at det dreide seg om et stedsnavn, men bare var en engelsk flertallsform eller en genitiv. Batangaskniven kan ogs\xc3\xa5 betraktes som en type av balisong; i en noe annen utforming kalles den manilakniv.\n_START_SECTION_\nEuropeisk opprinnelse?\n_START_PARAGRAPH_\nDet er imidlertid senere kommet frem indisier b\xc3\xa5de p\xc3\xa5 at balisongen er mye eldre enn fra starten av 1900-tallet, og at den slett ikke er filippinsk. P\xc3\xa5 Thiers-museet i Thiers i Frankrike kan man i den utstilte boken "Le Perret" finne tegninger av noe som helt klart er en balisong. Boken ble utgitt i 1710, og den indikerer at balisongen stammer fra s\xc3\xa5 tidlig som 1600- eller 1700-tallet. Den har tilnavnet Le Pied de Roi (kongens fot), som er et lengdem\xc3\xa5l.\n_START_SECTION_\nFilippinsk kniv men av europeisk bakgrunn?\n_START_PARAGRAPH_\nOrdet balisong om kniven synes ikke \xc3\xa5 v\xc3\xa6re belagt f\xc3\xb8r i tiden etter annen verdenskrig da h\xc3\xa5ndverkere - i en filippinsk barangay ved navn Balisong (i kommunen Taal i Batangas) begynte \xc3\xa5 lage kniver som de solgte til amerikanske soldater. At den synes s\xc3\xa5 tydelig \xc3\xa5 minne om den franske Le Pied de Roi kan rime med at dens forbilde kan ha blitt introdusert p\xc3\xa5 de filippinske \xc3\xb8yer mot slutten av spanskestyret, etter at det moderne metriske system var blitt introdusert der. For p\xc3\xa5 Filippinene omtales ogs\xc3\xa5 kniven som veinte y nueve (den er 29 centimeter lang - veinte y nueve, n\xc3\xa5r den er \xc3\xa5pnet.'